S-361/2016

Mál þetta, sem dómtekið var 1. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 20. september síðastliðinn, á hendur A-kk-þgf Þ-kk-þgf J-kk-þgf, kt. 000000-0000, Norðurbakka 23 í Hafnarfirði, „fyrir umferðarlagabrot í Reykjavík, með því að hafa þriðjudaginn 2. ágúst 2016, ekið bifreiðinni [...], sviptur ökurétti og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 20 ng/ml) um Eiríksgötu uns aksturinn var stöðvaður á bifreiðastæðinu við Hallgrímskirkju“ og að hafa þannig brotið gegn 1., sbr. 2. mgr., 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2007.

Samkvæmt ákæru er þess krafist að ákærði verði dæmdur til refsingar, greiðslu alls sakarkostnaðar og til sviptingar ökuréttar samkvæmt 101. gr. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og skipuðum verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt sakavottorði ákærða var hann með dómi 9. október 2007 dæmdur í 45 daga fangelsi og sviptur ökurétti ævilangt, fyrir ölvunarakstur. Með dómi 2. apríl 2008 var hann dæmdur í þrjátíu daga fangelsi og ævilöng ökuréttarsvipting ítrekuð, vegna aksturs sviptur ökurétti. Í þessum dómum greinir frá því að hann hafi fram til þess tíma samþykkt að greiða sektir og að sæta sviptingum ökuréttar, fyrir að aka undir áhrifum áfengis og sviptur ökurétti. Með dómi 12. febrúar 2014 var ákærði dæmdur í þriggja mánaða fangelsi fyrir akstur bifreiðar sviptur ökurétti og undir áhrifum ávana- og fíkniefna. Með þeim brotum, rauf hann reynslulausn sem honum var veitt 16. nóvember 2012, á 35 daga eftirstöðvum fangelsisrefsingar samkvæmt framangreindum dómunum frá 9. október 2007 og 2. apríl 2008. Reynslulausnin var dæmd upp og ákærða ákveðin refsing í einu lagi vegna eftirstöðvanna og þeirra brota sem hann var sakfelldur fyrir með dómnum frá 12. febrúar 2014. Með dómi 24. júní það ár var hann svo dæmdur í fjögurra mánaða fangelsi og ævilöng ökuréttarsvipting hans áréttuð, vegna aksturs sviptur ökurétti og undir áhrifum ávana- og fíkniefna. Með dómi 3. október sama ár var hann dæmdur í fimm mánaða fangelsi og ævilöng ökuréttarsvipting hans áréttuð, fyrir að hafa í fjögur skipti ekið sviptur ökurétti og þar af í þremur tilvikum einnig undir áhrifum ávana- og fíkniefna, auk þess sem hann var sakfelldur fyrir að hafa í tvígang gerst sekur um vörslur slíkra efna. Um var að ræða hegningarauka við fyrrgreindan dóm 24. júní fyrr sama ár, en staka sviptingarakstursbrotið framdi ákærði þó eftir að sá dómur gekk. Loks var ákærði með dómi 1. febrúar á þessu ári dæmdur í sjö mánaða fangelsi og ævilöng ökuréttarsvipting hans áréttuð, vegna brota gegn lögum um ávana- og fíkniefni og akstur undir áhrifum slíkra efna og sviptur ökurétti. Að öðru leyti hefur sakaferill hans ekki þýðingu við ákvörðun refsingar í máli þessu.

Að framangreindum sakaferli ákærða virtum, sbr. 5. tl. 1. mgr. 70. gr. almennra hegningarlaga nr. 19/1940, þykir refsing hans samkvæmt 1. mgr. 100. gr. laga nr. 50/1987, hæfilega ákveðin fangelsi í sjö mánuði. Ekki eru efni til að skilorðsbinda þá refsingu.

Með vísan til 3. mgr. 101. gr. umferðarlaga, er ævilöng ökuréttarsvipting ákærða áréttuð.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum málsins, nemur 76.971 krónu vegna rannsóknar málsins, og þóknun skipaðs verjanda hans, G-kk-ef S-x-x R-kk-ef héraðsdómslögmanns, sem þykir hæfilega ákveðin 121.520 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, A-kk-nf Þ-kk-nf J-kk-nf, sæti fangelsi í sjö mánuði.

Ákærði er sviptur ökurétti ævilangt.

Ákærði greiði 198.491 krónu í sakarkostnað, þar með talda þóknun skipaðs verjanda síns, G-kk-ef S-x-x R-kk-ef héraðsdómslögmanns, 121.520 krónur.

H-kk-nf Þ-kk-nf